32012R0238
L 080/4
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 238/2012
od 19. ožujka 2012.
o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Sel de Guérande/Fleur de sel de Guérande (ZOZP))
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (1), a posebno njezin članak 7. stavak 4. prvi podstavak,
budući da:
(1)
U skladu s člankom 6. stavkom 2. prvim podstavkom Uredbe (EZ) br. 510/2006, zahtjev Francuske za registraciju naziva „Sel de Guérande/Fleur de sel de Guérande” objavljen je u Službenom listu Europske unije (2).
(2)
Kako Komisija nije primila ni jedan prigovor u smislu članka 7. Uredbe (EZ) br. 510/2006, taj je naziv potrebno upisati u registar.
(3)
Međutim, u skladu s drugim podstavkom članka 13. stavka 3. Uredbe (EZ) br. 510/2006, može se predvidjeti prijelazno razdoblje za poduzetnike s poslovnim nastanom u državi članici, u kojoj se nalazi zemljopisno područje, uz uvjet da su ti poduzetnici zakonito stavili dotične proizvode na tržište i neprekidno upotrebljavali predmetne nazive najmanje tijekom posljednjih pet godina koje prethode datumu objave iz članka 6. stavka 2. te Uredbe, te da su to navela u okviru nacionalnog postupka povodom prigovora iz njenog članka 5. stavka 5.
(4)
Nadležna tijela Francuske Republike su u dopisu, koji je Komisija primila 22. veljače 2011., potvrdila da poduzetnici s poslovnim nastanom na njihovom državnom području i navedena u Prilogu II. toj Uredbi, ispunjavaju uvjete utvrđene u drugom podstavku članka 13. stavka 3. Uredbe (EZ) br. 510/2006.
(5)
Navedenim poduzetnicima je pod tim uvjetima omogućeno da nastave upotrebljavati registrirani naziv „Sel de Guérande/Fleur de sel de Guérande” (ZOZP) tijekom prijelaznog razdoblja u trajanju od pet godina od stupanja na snagu ove Uredbe,
DONIJELA JE OVU UREDBU:
Članak 1.
Naziv sadržan u Prilogu I. ovoj Uredbi upisuje se u registar.
Međutim, poduzetnici navedeni u Prilogu II. ovoj Uredbi mogu nastaviti upotrebljavati predmetni naziv tijekom prijelaznog razdoblja u trajanju od pet godina od stupanja na snagu ove Uredbe.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. ožujka 2012.